
Megakadásjelenségek és korrekcióik idegen nyelven

Mindennapi beszédünk természetes velejárói a megakadásjelenségek. E jelenségek általánosan, minden nyelvben előfordulnak, ugyanakkor nyelvspecifikusak is. Ezt megfigyelhetjük idegennyelv-tanulás során. A nyelvtanulás folyamatában minden nagy mértékben függ természetesen attól, hogy milyen szinten jár a diák. A megakadásokat önkorrekciók kísérhetik, amelyeket önellenőrzés előz meg, amely szintén nyelvenként eltérő lehet.

Kutatásom középpontjában az áll, hogy az anyanyelv milyen módon és mennyiben befolyásolja az idegen nyelvi folyamatokat.

A hipotéziseim a következőek: 1. az anyanyelv befolyásoló hatása tudásszintenként eltér: különböző szintű nyelvtudással rendelkező tanulók megakadásainak és korrekcióinak hátterében más-más okok állnak. 2. A tudásszint növekedésével csökken a megakadások gyakorisága. 3. Eltérő típusú megakadásjelenségek jellemzőek az eltérő tudásszinteken. 4. A korrekciók esetében a javításra szánt szerkesztési időben van különbség a nyelvtanulók között: a magasabb szinten álló diákok gyorsabban javítanak az idegen nyelvi beszédprodukció során.

Kutatásom norvég nyelvű spontán beszéd alapú felvételekre épül. A két, megvizsgált 10-10 fős adatközlői csoport anyanyelve magyar, egyik idegen nyelve pedig norvég. A felvett szövegekben e két csoport adatait elemeztem: megakadásaikat és önkorrekcióikat is. Az eredmények igazolták a hipotéziseket. Ezen szemléltetés után kitérek arra, hogy az eredmények felhasználhatóak a gyakorlatban és arra is, hogy a következtetések miért fontosak a nyelvtanítás során.



